Offentliggørelse af en ansøgning i henhold til artikel 17, stk. 6, i Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89 (1)

(2021/C 184/12)

Denne offentliggørelse giver ret til at gøre indsigelse mod ansøgningen, jf. artikel 27 i Europa-Parlamentets og Rådets forordning (EU) 2019/787 (2).

HOVEDSPECIFIKATIONERNE I DEN TEKNISKE DOKUMENTATION

»NAGYKUNSÁGI BIRSPÁLINKA«

Sagsnr.: PGI-HU-02233 – 18. oktober 2016

1. Geografisk betegnelse, der skal registreres

»Nagykunsági birspálinka«

2. Spiritussens kategori

Frugtbrændevin (kategori 9 i bilag II til forordning (EF) nr. 110/2008)

3. Beskrivelse af spiritussen

3.1. Produktets fysiske, kemiske og/eller organoleptiske egenskaber

Kemiske og fysiske egenskaber:

»Nagykunsági birspálinka« har et minimumsalkoholindhold på 40,0 % v/v, et maksimalt tilladt metanolindhold på 1 100 g pr. hl ren alkohol (100 % vol.), et indhold af flygtige stoffer på mindst 400 g pr. hl ren alkohol (100 % vol.) og et indhold af cyanbrinte på højst 3 g/hl.

Organoleptiske egenskaber:

Farve: klar, blank og farveløs.

Aroma: klar og let frugtagtig, suppleret primært af kvædens karakteristiske livlige, friske citrusnoter. Let duftende og blomsteragtige noter forekommer også.

Smag: en tør, middelfyldig og tydeligt alkoholisk karakter med en intens frugtig smag. Smagen af primærfrugten, kvæde, optræder sammen med livlige, friske citrusnoter suppleret af behagelige tanniner og diskrete noter af henkogt frugt eller syltetøj. De velduftende, behagelige noter når smagsløgene gennem næsen og suppleres af en moderat krydret smag. Produktet har en blød og fløjlsagtig konsistens med en udtalt eftersmag.

»Nagykunsági birspálinka«, »érlelt« [modnet]

Farve: strågul til gyldengul.

Aroma: kendetegnet ved den frugtagtige duft af ren kvæde og en svag krydret duft fra træfadet, som bevarer frugtens behagelige citrusnoter.

Smag: fyldig, tydeligt alkoholisk og frugtagtig med en krydret smag, der stammer fra træfadet og de kraftige tanninnoter. Produktet har en syltetøjsagtig, sød krydret smag og en kraftig eftersmag.

»Nagykunsági birspálinka«, »gyümölcságyon érlelt« eller »ágyas« [modnet på et frugtleje]

Farve: klar, bleggul til ravgul, også på frugtlejet.

Aroma: klare, tydelige silkeagtige noter af kvæde og en kraftig, syltetøjsagtig duft med svage citrusnoter og parfumerede aromaer.

Smag: tørre, modne noter med en lækker sødme fra frugtlejet med antydninger af kvæde og kvædemarmelade, diskret tannin og duft samt en meget blød, fløjlsagtig konsistens.

3.2. Særlige egenskaber (i forhold til anden spiritus af samme kategori)

Den grundlæggende ingrediens, kvæde, giver pálinkaen en mild, cremet og primært voksagtig, krydret duft og smag. Den syrlige og søde smag suppleres af citrusnoter og krydrede, sukkersøde noter af syltetøj. »Nagykunsági birspálinka« består af mindst 50 % destillat af kvædesorter fra Mezőtúr, hvilket tilføjer pálinkaen velduftende, behagelige noter af roser.

4. Afgrænsning af det geografiske område

»Nagykunsági birspálinka« kan fremstilles ved hjælp af kvæde fra og i destillerier beliggende i de administrative områder i følgende kommuner i distriktet Jász-Nagykun-Szolnok øst for floden Tisza:

Tiszafüred, Tiszaszőlős, Tiszaigar, Tiszaderzs, Tiszaörs, Abádszalók, Tiszaszentimre, Nagyiván, Tiszabura, Tomajmonostora, Kunmadaras, Tiszaroff, Tiszagyenda, Kunhegyes, Berekfürdő, Tiszabő, Karcag, Fegyvernek, Kenderes, Kisújszállás, Tiszapüspöki, Örményes, Szolnok, Szajol, Törökszentmiklós, Túrkeve, Tiszatenyő, Kuncsorba, Rákóczifalva, Rákócziújfalu, Kengyel, Kétpó, Martfű, Mezőhék, Mezőtúr, Cibakháza, Tiszaföldvár, Mesterszállás, Nagyrév, Öcsöd, Tiszainoka, Tiszakürt, Cserkeszőlő, Kunszentmárton, Tiszasas, Csépa og Szelevény.

5. Metode, som spiritussen fremstilles efter

»Nagykunsági birspálinka« må kun mæskes, gæres, destilleres, hvile, modnes og anbringes på et frugtleje i destillerier beliggende i det afgrænsede område og må kun fremstilles af frugter, der er dyrket i området.

Produktionen af pálinkaen består af følgende primære etaper:

1. udvælgelse og godkendelse af frugten

2. mæskning og gæring

3. destillation

4. hvile og modning

5. fremstilling og behandling af pálinkaen.

5.1. Udvælgelse og godkendelse af frugten

Pálinkaen fremstilles af kvæde, der er tilpas moden (dvs. moden/overmoden og med et tørstofindhold på mindst 12 ref.-%), og som er af god eller fremragende kvalitet. Frugtens vigtigste fysiske egenskaber er den mellemstore til store, kuglerunde (æbleformede) eller aflange (pæreformede) form, den grøngule til gule farve, det pektinrige, faste kød og den fremtrædende duft og aroma. Frugten har et gennemsnitligt sukkerindhold på 7-13 %. Den kvantitative godkendelse af kvæden sker på grundlag af vægt. I forbindelse med godkendelsen vurderes frugtens kvalitet på grundlag af stikprøver. En organoleptisk vurdering (modenhed, renhed, mug, råd, beskadigelse eller stødpletter osv.) og en undersøgelse af tørstofindholdet udgør grundlaget for kvalitetskontrol og -godkendelse. Frugten skal ledsages af dokumentation for dens oprindelse. Et grundlæggende krav er, at frugten skal være fri for forringende mangler og urenheder.

5.2. Mæskning og gæring

De rene, sygdomsfrie, modne kvæder moses til masse. Den optimale pH-værdi er 2,8-3,5.

Den optimale aroma og det optimale alkoholindhold opnås ved, at temperaturen overvåges og holdes på et konstant niveau (18-22 °C). Den optimale varighed af gæringen, som afhænger af frugternes kvalitet, er 10-30 dage.

Den gærede mæske skal destilleres hurtigst muligt. I modsat fald skal de grundlæggende betingelser for korrekt opbevaring sikres, indtil destillationen kan påbegyndes. Til gæringsprocessen og til opbevaring skal der anvendes beholdere, der er godkendte til brug i fødevareindustrien.

5.3. Destillation

»Nagykunsági birspálinka« kan fremstilles ved hjælp af destillationsudstyr, der egner sig til en dobbelt fraktioneret destillationsproces baseret på metoder, hvor der anvendes et apparat til periodisk destillation med en kobberoverflade (destillation og raffinering), eller ved hjælp af enhver anden teknisk løsning, der sikrer den nødvendige organoleptiske kvalitet.

5.4. Hvile og modning

5.4.1. Hvile

»Nagykunsági birspálinka« skal hvile, indtil der er opnået en god balance.

5.4.2. Modning

5.4.2.1. »Nagykunsági birspálinka«, »érlelt« [modnet]

Hvis udtrykket »érlelt« [modnet] anvendes, skal modningen finde sted i omhyggeligt forberedte og rengjorte træfade for at sikre, at pálinkaen får en harmonisk smag og aroma. Hvis temperaturen udenfor er over 25 °C, skal luften i lagringsrummet befugtes ved hjælp af vandspray mindst en gang om ugen. »Nagykunsági birspálinka« skal som minimum modnes tre måneder på træfade på højst 1 000 liter og mindst et år på træfade på over 1 000 liter.

5.4.2.2. »Nagykunsági birspálinka«, »gyümölcságyon érlelt« eller »ágyas« [modnet på et frugtleje]

For så vidt angår »Nagykunsági birspálinka«, »gyümölcságyon érlelt« eller »ágyas« [modnet på et frugtleje] tilsættes mindst 10 kg modne eller mindst 5 kg tørrede frugter fra det geografiske område, der er angivet i punkt 4, til hver 100 liter pálinka under modningen (frugtlejet skal bestå af samme type frugt som pálinkaen). Modningen på frugtlejet tager mindst tre måneder. Modningen på frugtlejet skal dokumenteres på en måde, der kan verificeres på stedet.

5.5. Fremstilling og behandling af pálinkaen

I overensstemmelse med de meget strenge krav til produkter på flaske (± 0,3 % v/v eller ± 1,5 % v/v for pálinka, der er modnet på et frugtleje) skal alkoholindholdet i destillatet justeres til et niveau, der er passende til forbrug, ved tilsætning af drikkevand, når destillatet har hvilet og er modnet. Vandet kan være destilleret, afsaltet, demineraliseret eller blødgjort.

Den modnede pálinka kan nedkøles og filtreres. Om nødvendigt kan der foretages behandling med passende tekniske hjælpestoffer for at filtrere produktet og fjerne eventuelle tungmetaller. Derefter kan pálinkaen aftappes.

Når der er opnået et passende alkoholindhold, kan pálinkaen hældes på vaskede flasker, som lukkes med forseglede aluminiumsskruelåg eller propper, der opfylder kriterierne for fødevareemballering. Flaskerne kan være lavet af glas eller keramik.

Den maksimalt tilladte emballageenhed er 2 liter. Større mængder end dette må udelukkende emballeres som enkeltprøver, der er beregnet som gaver. Det forseglede produkt kan også anbringes i en dekorativ æske.

6. Tilknytning til det geografiske miljø eller den geografiske oprindelse

6.1. Nærmere oplysninger om det geografiske område eller den geografiske oprindelse af relevans for tilknytningen

Tilknytningen mellem »Nagykunsági birspálinka« og det geografiske område er baseret på produktets kvalitet og omdømme.

Det næsten helt flade landskab i Nagykunság brydes kun af høje og floder samt disses bifloder. Jordbunden i området er løss-præget og sandet, men rig på humus, og egner sig godt til kvædedyrkning. Antallet af solskinstimer overstiger 2 350 timer om året, og den årlige middeltemperatur er på 12 °C. Den gennemsnitlige sommertemperatur i området er højere end det nationale gennemsnit.

Regionen har sin egen kvædesort, Mezőtúr-kvæde. Dets modertræ blev tilvejebragt af Sándor Brózik i Mezőtúr i 1955. Den nuværende sort er frembragt ved hjælp af jordudvælgelse (sort) og har været optaget i den nationale sortsliste siden 1995.

6.2. Særlige kendetegn ved spiritussen, der kan knyttes til det geografiske område

Regionen Nagykunság har et højere antal solskinstimer og en højere gennemsnitlig sommertemperatur end det nationale gennemsnit. Den humusrige jord giver frugttræerne rigeligt med næringsstoffer, og de kvædesorter, der dyrkes der, har således en langt mere intens aroma og smag og et højere sukkerindhold (et gennemsnitligt sukkerindhold på 7-13 %). Frugtens egenskaber er derfor mere fremtrædende i pálinka, der er fremstillet af denne frugt. Disse egenskaber omfatter livlige, friske citrusnoter suppleret af behagelige tanniner og diskrete noter af henkogt frugt eller syltetøj.

Mezőtúr-kvædesorten udgør mindst 50 % af råvarerne i »Nagykunsági birspálinka«. Sorten bestemmer i høj grad aromaerne, idet de velduftende og behagelige noter af roser dominerer pálinka fremstillet af netop denne sort.

På grund af de særlige kendetegn ved kvæde (som er forenelig med støvdragere fra både æble- og pæretræer) kan »Nagykunsági birspálinka« fremstilles ikke blot af Mezőtúr-kvæde, men også andre kvædesorter med oprindelse i området. »Nagykunsági birspálinkas« unikke egenskaber skyldes dog først og fremmest Mezőtúr-kvædesorten.

»Nagykunsági birspálinkas« fremragende kvalitet bekræftes også af mange priser, som produktet har vundet i nationale og internationale pálinka-konkurrencer. Nagykunság Pálinka Festival, som har været afholdt hvert år siden 2008, tiltrækker et stort antal besøgende og er med til at øge »Nagykunsági birspálinkas« popularitet. Produktet er også kendt og anerkendt internationalt og eksporteres til en lang række lande — fra Rumænien til Canada.

»Nagykunsági birspálinkas« omdømme og kvalitet bekræftes også af følgende priser, som produktet har vundet i konkurrencer:

— national pálinka- og druekvaspálinka-konkurrence 2018, sølvmedalje

— national pálinka- og druekvaspálinka-konkurrence 2017, sølvmedalje

— national pálinka- og druekvaspálinka-konkurrence 2016, bronzemedalje

— 1. verdensmesterskab i pálinka, frugtbrændevin og druevinsbrændevin 2012, Gyula, bronzemedalje

— 1. regionale Palóc Pálinka- og spirituskonkurrence 2012, sølvmedalje

— 19. internationale festival for pálinka i små partier 2011, udstilling og messe, Gyula, guldmedalje

— 18. internationale festival for pálinka i små partier 2010, udstilling og messe, Gyula, sølvmedalje

— 17. ungarske nationale pálinka- og internationale frugtbrændevinskonkurrence 2009, sølvmedalje

— 16. ungarske nationale pálinka- og internationale frugtbrændevinskonkurrence 2008, Gyula, bronzemedalje

— HunDeszt Pálinka-konkurrence 2008, sølvmedalje

— HunDeszt Pálinka-konkurrence 2007, guldmedalje

— 15. nationale pálinka- og internationale frugtbrændevinskonkurrence 2007, Gyula, guldmedalje

— HunDeszt Pálinka-konkurrence 2006, bronzemedalje

— HunDeszt Pálinka-konkurrence 2005, sølvmedalje

— 13. ungarske nationale pálinka-konkurrence 2005, guldmedalje

— VinAgora internationale vin- og pálinka-konkurrence 2004, sølvmedalje.

Den 11. november 2016 blev »Nagykunsági birspálinka« præsenteret for embedsmænd og pressen på den tredje pálinka-smagedag organiseret af det ungarske landbrugsministerium (https://2015-2019.kormany.hu/hu/foldmuvelesugyi-miniszterium/hirek/eredetvedett-lehet-a-nagykunsagi-szilva-es-birspalinka).

I 2017 blev »Nagykunsági birspálinka« præsenteret for handelsfolk, producenter og forbrugere på en konference med titlen »15 års beskyttelse af pálinkas oprindelse«, som blev afholdt som led i den 78. nationale udstilling om landbrug og fødevareindustri (OMÉK).

»Nagykunsági birspálinka« blev endvidere præsenteret på udstillingerne Berlin Internationale Grüne Woche og Bucharest Indagra i 2017.

7. EU-bestemmelser eller nationale/regionale bestemmelser

— Lov nr. XI af 1997 om beskyttelse af varemærker og geografiske betegnelser

— Lov nr. LXXIII af 2008 om pálinka, pálinka af druekvas og det nationale pálinka-råd

— Regeringsdekret nr. 158/2009 af 30. juli 2009 om nærmere bestemmelser for beskyttelse af de geografiske betegnelser for landbrugsprodukter og fødevarer og om kontrol af produkterne

— Regeringsdekret nr. 22/2012 af 29. februar 2012 om det nationale kontor for sikkerhed i fødevarekæden

— Europa-Parlamentets og Rådets forordning (EF) nr. 110/2008 af 15. januar 2008 om definition, betegnelse, præsentation og mærkning af samt beskyttelse af geografiske betegnelser for spiritus og om ophævelse af Rådets forordning (EØF) nr. 1576/89

— Kommissionens gennemførelsesforordning (EU) nr. 716/2013 af 25. juli 2013 om gennemførelsesbestemmelser til Europa-Parlamentets og Rådets forordning (EF) nr. 110/2008 om definition, betegnelse, præsentation og mærkning af samt beskyttelse af geografiske betegnelser for spiritus.

8. Ansøger

8.1. Medlemsstat, tredjeland eller juridisk/fysisk person:

Navn: Szicsek Pálinkafőzde Korlátolt Felelősségű Társaság [Szicsek Pálinka Distillery Ltd]

8.2. Fuldstændig adresse (gadenavn og -nummer, postnummer og by, land):

Adresse: Ókincsem III. keresztút 10–14, H-5461 Tiszaföldvár, Ungarn

9. Supplement til den geografiske betegnelse

Supplementet skal angives særskilt fra navnet.

Supplement: »Érlelt« [modnet]

»Nagykunsági birspálinka« kan tilføjes supplementet »érlelt« [modnet], hvis produktet er modnet på den måde, der er angivet i punkt 5.4.2.1.

Supplement: »Gyümölcságyon érlelt« eller »Ágyas« [modnet på et frugtleje]

»Nagykunsági birspálinka« kan tilføjes supplementet »Gyümölcságyon érlelt« eller »Ágyas« [modnet på et frugtleje], hvis produktet er modnet på den måde, der er angivet i punkt 5.4.2.2.

10. Særlige mærkningsregler

Følgende oplysninger skal fremgå af emballagen:

»földrajzi árujelző« [geografisk betegnelse] (særskilt fra betegnelsen).

(1) EFT L 39 af 13.2.2008, s. 16.

(2) EFT L 130 af 17.5.2019, s. 1.